b'\n_START_ARTICLE_\nKreikan asevoimat\n_START_SECTION_\nHistoria\n_START_PARAGRAPH_\nKreikan asevoimien voidaan katsoa syntyneen k\xc3\xa4yt\xc3\xa4nn\xc3\xb6ss\xc3\xa4 vuonna 1821 Kreikan vapaussodan my\xc3\xb6t\xc3\xa4, kun kreikkalaiset alkoivat taistella osmanivaltaa vastaan. Tuolloin aiemmin hajanaiset kreikkalaiset kapinallisjoukot keskitettiin j\xc3\xa4rjest\xc3\xa4ytyneen komennon alaisuuteen. Laivaston alku muodostettiin kreikkalaisten laivanvarustajien ja kauppiaiden aluksista. Virallisesti asevoimat, eli tuolloin maavoimat ja merivoimat, perustettiin vuonna 1828. Kreikan asevoimien ilmavoimat aloitti toimintansa vuonna 1912, ja itsen\xc3\xa4isen\xc3\xa4 puolustushaarana vuonna 1930._NEWLINE_Asevoimat k\xc3\xa4rsi 1800-luvulla pitk\xc3\xa4\xc3\xa4n rahoitusongelmista, ja my\xc3\xb6s sen organisointi oli heikko. Organisointia parannettiin 1900-luvulle tultaessa, jolloin Kreikka saavutti lopulta merkitt\xc3\xa4vi\xc3\xa4 sotavoittoja ensimm\xc3\xa4isess\xc3\xa4 ja toisessa Balkanin sodassa 1912\xe2\x80\x931913. Vuonna 1915 asevoimat oli mukana kiistassa p\xc3\xa4\xc3\xa4ministeri Elefth\xc3\xa9rios Veniz\xc3\xa9losin ja kuningas Konstantin I:n v\xc3\xa4lill\xc3\xa4, koskien maan osallistumista ensimm\xc3\xa4iseen maailmansotaan. Tuolloin Veniz\xc3\xa9losin hallituksella oli oma armeijansa, niin kutsuttu Kansallisen puolustuksen armeija. Lopulta Kreikka osallistui sotaan ymp\xc3\xa4rysvaltojen puolella vuodesta 1918. K\xc3\xa4\xc3\xa4nne merkitsi samalla j\xc3\xa4lleen asevoimien uudistamista._NEWLINE_Ensimm\xc3\xa4ist\xc3\xa4 maailmansotaa seurannut V\xc3\xa4h\xc3\xa4n-Aasian sotaretki 1919\xe2\x80\x931922 muodostui suureksi ep\xc3\xa4onnistumiseksi. Vuodesta 1935 asevoimia alettiin j\xc3\xa4lleen kehitt\xc3\xa4\xc3\xa4 sodanuhan kasvaessa. Toiseen maailmansotaan Kreikka osallistui liittoutuneiden puolella vuodesta 1940. Kreikan miehityksen aikana ilmavoimien ja merivoimien s\xc3\xa4ilyneet osat toimivat evakuoituina brittil\xc3\xa4isilt\xc3\xa4 alueilta. Kreikan alueelle syntyi useita vastarintajoukkoja, joista t\xc3\xa4rkeimpi\xc3\xa4 olivat ELAS ja EOEA. Seuranneessa Kreikan sis\xc3\xa4llissodassa 1946\xe2\x80\x931949 asevoimat toimi hallituksen joukkoina. Vuonna 1950\xe2\x80\x931955 Kreikan asevoimat osallistui Korean sotaan._NEWLINE_Kreikan liitytty\xc3\xa4 puolustusliitto Natoon vuonna 1952 asevoimat organisoitiin toimimaan tarvittaessa sen puolustuksen osana. Liitolla oli suuri merkitys sotien heikent\xc3\xa4m\xc3\xa4n maan puolustuksen kannalta. Toisaalta Kreikan suurimpana turvallisuusuhkana on n\xc3\xa4hty toinen Nato-maa Turkki, erityisesti Kyproksen kriisin j\xc3\xa4lkeen. Vuosina 1967\xe2\x80\x931974 oikeistolaista Kreikan sotilasjunttaa johtivat armeijan everstit. Asevoimissa kuitenkin my\xc3\xb6s kapinoitiin junttaa vastaan. 1980-luvulta l\xc3\xa4htien Kreikan asevoimia on kehitetty paitsi Naton my\xc3\xb6s EU-j\xc3\xa4senyyden viitekehyksess\xc3\xa4. Kylm\xc3\xa4n sodan p\xc3\xa4\xc3\xa4ttymisen j\xc3\xa4lkeen asevoimien kykyj\xc3\xa4 on pidetty yll\xc3\xa4 muun muassa Turkin sek\xc3\xa4 muiden Balkanin maiden sis\xc3\xa4isten tilanteiden sek\xc3\xa4 mahdollisten aluevaatimusten vuoksi.\n_START_SECTION_\nAsevelvollisuus\n_START_PARAGRAPH_\nAsevelvollisuus koskee Kreikassa kaikkia 19\xe2\x80\x9345 vuotiaita miehi\xc3\xa4. Kutsuntoihin kutsutaan sin\xc3\xa4 vuonna, kun henkil\xc3\xb6 t\xc3\xa4ytt\xc3\xa4\xc3\xa4 18 vuotta. Asepalvelus kest\xc3\xa4\xc3\xa4 maavoimissa vuoden ja meri- ja ilmavoimissa 9 kuukautta. Naiset voivat suorittaa vapaaehtoisen asepalveluksen.'